b'\n_START_ARTICLE_\nPaul Stastny\n_START_SECTION_\nKlupska karijera\n_START_PARAGRAPH_\nStastny karijeru zapo\xc4\x8dinje 2002. godine zaigrav\xc5\xa1i za klub River City Lancers iz Omahe, savezne dr\xc5\xbeave Nebraska, koji se natjecao u USHL-u. U redovima Lancersa provodi dvije sezone odigrav\xc5\xa1i 113 utakmica u regularnoj sezoni pri \xc4\x8demu je prikupio 107 bodova. U dva navrata igrao je i u doigravanju te upisao 11 nastupa. 2004. godine odlazi na Sveu\xc4\x8dili\xc5\xa1te u Denveru te postaje \xc4\x8dlan sveu\xc4\x8dili\xc5\xa1ne mom\xc4\x8dadi Denver Pioneers koja se natjecala u WCHA-u, ogranku NCAA-a. U Pioneersima provodi dvije sezone pri \xc4\x8demu igra u 81 utakmici i prikuplja 98 bodova u regularnoj sezoni. U prvoj sezoni na sveu\xc4\x8dili\xc5\xa1tu bio je dio mom\xc4\x8dadi koja je osvojila svoj drugi uzastopni naslov prvaka u prvenstvu NCAA-a. \xc5\xa0tovi\xc5\xa1e, njegova dva gola s igra\xc4\x8dem vi\xc5\xa1e pridonijela su pobjedi nad North Dakota Fighting Siouxima u finalnoj utakmici. Te sezone osvojio je WCHA nagradu Novak godine te je progla\xc5\xa1en \xc4\x8dlanom mom\xc4\x8dadi sezone WCHA-a i \xc4\x8dlanom mom\xc4\x8dadi prvenstva NCAA-a.\n_START_SECTION_\nColorado Avalanche (2006. \xe2\x80\x93 danas)\n_START_PARAGRAPH_\nNa draftu 2005. godine u 2. krugu kao 44. izbor odabrao ga je Colorado Avalanche. 24. srpnja 2006. godine potpisuje za Avalanche te ujedno zapo\xc4\x8dinje svoju profesionalnu karijeru u NHL-u. Ubrzo postaje neizostavni dio prve mom\xc4\x8dadi te u sezoni 2006./07. ne propu\xc5\xa1ta niti jednu utakmicu, a pri tome prikuplja sveukupno 78 bodova. Sezonu je zapo\xc4\x8deo nose\xc4\x87i dres s brojem 62, a zavr\xc5\xa1io sa brojem 26. Naime, suigra\xc4\x8d John-Michael Liles ustupio mu je broj 26 te je Stastny mogao imati broj kao i njegov otac dok je igrao za Quebec Nordiques. Prvu asistenciju u NHL-u upisao je 8. listopada 2006. godine, u svom tre\xc4\x87em nastupu, protiv Vancouver Canucksa. U svom osmom nastupu, 21. studenog 2006. godine, upisao je i svoj prvi pogodak u NHL-u i to protiv Montreal Canadiensa. Bio je to ujedni i prvi nastup u dresu sa brojem 26. U razdoblju od 3. velja\xc4\x8de do 17. o\xc5\xbeujka ostvario je niz od 20 utakmica u kojima je upisao najmanje bod. S tim u\xc4\x8dinkom sru\xc5\xa1io je rekord novaka u fran\xc5\xa1izi, kojeg je ostvario njegov otac sa 16 utakmica, ali i rekord novaka u samom NHL-u, kojeg je sa 17 utakmica dr\xc5\xbeao Teemu Sel\xc3\xa4nne. Tako\xc4\x91er je postao i tre\xc4\x87i najmla\xc4\x91i igra\xc4\x8d u NHL-u kojem je to uspjelo. Ispred njega su samo velikani Mario Lemieux i Wayne Gretzky. Iako je bio na dobrom putu da osvoji Calder Memorial Trophy, nagradu koja se dodjeljuje igra\xc4\x8du koji najprofesionalnije odigra svoju prvu sezonu u NHL-u, ta \xc4\x8dast pripala je Jevgeniju Malkinu, igra\xc4\x8du Pittsburg Penguinsa. Ipak, sezonu je zavr\xc5\xa1io kao \xc4\x8dlan prve nova\xc4\x8dke mom\xc4\x8dadi NHL-a u sezoni 2006./07. U sljede\xc4\x87e dvije sezone Stastny se borio s prido\xc5\xa1lim uspjehom, medijskim pritiskom, ali i brojnim ozljedama koje su ga pratile, ponajvi\xc5\xa1e u sezoni 2008./09. U prvoj utakmici sezone 2007./08., protiv Dallas Starsa posti\xc5\xbee svoj prvi hat-trick u profesionalnoj karijeri. 14. listopada 2008. godine u utakmici protiv Calgary Flamesa posti\xc5\xbee svoju 100. asistenciju u NHL-u. 17. studenog 2008. godine produ\xc5\xbeuje ugovor s Avalancheom, te\xc5\xbeak 33 milijuna dolara, do sezone 2013./14. 15. listopada 2009. u utakmici protiv Montreal Canadiensa upisuje 200. nastup u NHL-u.\n_START_SECTION_\nReprezentacijska karijera\n_START_PARAGRAPH_\nStastny posjeduje dvojno, kanadsko i ameri\xc4\x8dko, dr\xc5\xbeavljanost, no odlu\xc4\x8dio se igrati za reprezentaciju SAD-a iako je ro\xc4\x91en u Kanadi. Prve nastupe upisao je igraju\xc4\x87i za mladu reprezentaciju 2004. godine na Viking Cupu pri \xc4\x8demu je osvojio srebrnu medalju. Prve nastupe za "A" reprezentaciju upisao je 2007. godine na Svjetskom prvenstvu odr\xc5\xbeanom u Rusiji. Reprezentacija SAD prvenstvo je napustila u \xc4\x8detvrtfinalu gdje ih je pobijedila reprezentacija Finske sa 5\xc2\xa0: 4. Po\xc4\x8detkom 2010. godine Stastny je potvr\xc4\x91en kao \xc4\x8dlan mom\xc4\x8dadi koja \xc4\x87e predstavljati SAD na XX1. Zimskim olimpijskim igrama koje se odr\xc5\xbeavaju u Vancouveru u Kanadi.\n_START_SECTION_\nPrivatni \xc5\xbeivot\n_START_PARAGRAPH_\nStastny, ro\xc4\x91en u gradu Quebec, u istoimenoj kanadskoj provinciji, dijete je slova\xc4\x8dkih iseljenika Petera \xc5\xa0tastnog i Darine \xc5\xa0tastne. Njegov stariji brat Yan tako\xc4\x91er je hokeja\xc5\xa1 te trenutno nastupa u dresu St. Louis Bluesa. Yan je ujedno i razlog zbog kojeg se Paul odlu\xc4\x8dio nastupati za reprezentaciju SAD-a.'